kaerle etc. doen condt allen luden nu ende naemaele wesende
dat wy ontfangen hebben die oetmoedighe supplicatie van machiel
van bacx ingeseten poirtere onser stadt van leuwe inhoudende
hoe dat hy suppliant op sinte pauwels dach lestleden tsavonts ontrent
thien uren gaende nae huys is neder geseten op een bancke
staende voire der voirs. onser stadt wynhuys ende heeft tselve
huys overe sien sitten eenen genoempt andries vander linden zone
cristoffels vander linden den welcken hy gevraeght heeft oft
hy geseeght hadde dat hy hem suppliant hadden doen lopen ende dat
hy hem nyet en hadde dorren wederstaen dwelck die suppliant den
voirs. andriese vraeghde om dat hem tselve ten scholieren van daer
hy quam geseeght was dat die selve andries hem des hadde
gejactiteert ende is alzoe doe voirs. andries opgestaenen bekennende
tselve geseeght te hebbene ende dat hy daer innen noch persisteerde
soe dat hy alsdoen beyde hen messen uuyt getoghen hebben sonder
nochtans dat enighe slagen ter stont daer nae gevolcht zijn ende de
dienare vanden suppliant daer commende ende ziende zijnen meestere
mitten blooten messe heeft hy tegen de voirs. andriese geslagen
ende die suppliant meynende zijnen dienare bistant ende behulp te doene
soe is die voirgenoemden cristoffel vander linden vadere vanden voirs.
andriese uuyt zijnen huyse gecomen ende heeft den suppliant aenveerdt
ende tegen de erde geworpen ende en wist die suppliant nyet oft
die selve christoffle een corte dagge gelijck hy gewoenlyck was te
dragene bereet hadde oft nyet zoe dat die suppliant beduchtende het
quaetste heeft den voirs. cristoffel int aencomen ende worstelen
gegheven twee quetsueren in zyn hooft ende een in zynen voet van
welcke quetsueren besundere vander quetssuere inden voet soemen
seeght is die voirs. cristoffele van lijve ter doot gecomen wyers
ziele god ontfermen wille ende by alzoe die voirs. cristoffele
nae dien hy die voirs. wonden ontfangen hadde gade geslagen
ende in tyts verbonden hadde geweest hy en zoude daer aff byden
hulpen van god nyet gestorven hebben zoe die gebueren daerontrent
woenende weten te verclaren want die huysvrouwe van den
aflivigen wel by drancke ende in huere huys sulcke regiment was
dat daer vier noch vlamme keerssen eyeren noch werck te gecrigen
en was om den aflivigen te vermakene maer moesten tselve gaen
halen ten huijse van hueren gebueren soe dat hy wel een ure sat en
bloede in sulcker vuegen dat die gebueren hem te hulpe comende
considereerden dat hy hem in effecte doot gebloedt hadde ende
hoewel die voirs. suppliant ter causen vanden voirs. dootslage inder
manieren als boven gebuert der partie interesseerde satisfactie
gedaen ende geconteert heeft gehadt soe en heeft hy hem
nochtans beduchtede rigeur van justicien nyet dorren houden in onsen
voirs. stadt van leeuwe noch binnen desen onse lande van brabant
maer hem vandaer geabsenteert ende en zoude aldaer nyet weder
dorren keeren hanteeren noch converseren tenwaere dat hem tvoirs.
delict ende mesuz by ons vergheven ende geremitteert waere ende
hem daer op verleent onse oepenen brieven van remissien in
behoirlycker formen ons mits dien daeromme zeere oetmoedelyck
biddende waerom soe eest dat wy desen aengesien geneycht
wesende ter beden vanden voirs. suppliant ende willende hem in desen
prefereren gracie ende genade voire righeur van rechte hebben den
selven suppliant by advise van onse zeere lieve ende beminde zustere
die coninghinne douaigiere van hongrien van boheme etc. voere ons
regente ende gouvernante van dese onse lande van herweertsovere
inden gevalle als boven quytgeschonden geremitteert ende vergeven
ende uuyt zunderlinger gracien schelden quyte remitteren ende vergeven
by onsen tfeyt ende den dootslach daer aff boven mentie gemaect
is mitsgaders alle peyne ende offensien corporele ende criminele
daer inne hy ter saeken van dien zoude mogen gevallen zyn ende
tegens ons ende justicie misdaen hebben stellende hem dien
aengaenen tot zijne goeden name fame ende tot allen zynen goeden nyet
verbuert zynde op dat hy eenighe hebbe hem voirts restituerende
tot onser voirs. stadt van leuwe ende lande van brabant ende
anderssins soe hy was voire die toecompste vanden voirs. feyte
ende dootslage imponerende hier op een eewich geswych ende
scilencie onser procureur general in brabant onsen meyere van thienen
ende van leeuwe ende allen anderen onsen ende onser vassallen
rechteren officieren ende dieneren dien dit eenichssins aengaen sal
moghen satisfactie nochtans gedaen zijnde der partyen geinteresseerd
opdat die nijet gedaen en zij ende eenighe daer toe staen civilyck allenlyck
behoudelyck oick ende in desen verzien dat die voirs. suppliant sal
gehouden zyn tvoirs. feyt aen ons te beteren ende dat civilick alleenlyck
ende insgelycx te betaelene die redelycke costen van justicien hier
om gedaen oft te doene al ter arbitrague ende taxatien van onsen
lieven ende getrouwen die cancellier ende luden van onsen raede
geordineert in brabant die wy daer toe comitteren by desen ontbieden
daerom ende bevelen den selven onsen cancellier ende anderen
van onsen voirs. raede dat geroepen voer hen die ghene die
daertoe behoiren geroepen te zyne zy procederen wel ende
getrouwelyck totten interinemente ende verificatien van desen
ende totter taxatien ende moderatien vanden voirs. civilder
beternisse ende costen van justicien welcke interinemente
die voirs. suppliant sal schuldich zyn te versueckene ende hem $
#sy hieraff verantwordt
byden ontfanger vanden
exploiten
te preseenteren in onsen voirs. raede binnen eenen jaere naestcomende
opte pene van te verbuerene deffect van desen ende dat gedaen
ende die voirs. civile beternisse getaxeert wesende ende betaelt
in handen vanden gheenen van onsen ontfangere dien dat behoirt
die welcke gehouden wordt tot onsen behoeff daeraff rekeningen
bewys ende relicqua te doene soe dat behoirt zy ende voirts
alle andere onsen richteren ende officieren mit oock vanden smalen
heeren onsen voirs. lants van brabant dien dit aengaen sal
moghen den suppliant van deser onsen gracien quytscheldinghe ende
remissien inder manieren boven vercleert doen laten ende
gedooghen peyselyck vredelyck ende euwelyck genyeten ende
gebruycken sonder hem daer inne te doene oft te laten geschieden
in zynen lijve oft goede eenighen hinder stoot oft letsel ter
contrarien ende by alzoe hy oft zyne voirs. goeden ter zaken
van desen nu oft in toecomende tyden gecommert gevangen oft
gearresteert wordden die selve terstont ende sonder vertreck
stellen ende stellen doen tot volcomender delivrancie ende ten
eynde dat dit vast en gestantich blyve tot euwyghen dagen
hebben wy onsen zegel hier aen doen hangen behoudelyck
nochtans ons in anderen dingen onsen rechteren ende anderen
hueren rechten in allen gegheven in onsen stadt van bruessele
inde maent van september int jaer onsheeren mvc xxxvii
van onsen keyserycke txviii ende van onsen rycken van
castillien ende andere txxiie aldus stont gescreven opte
plycke byden keyser in synen raede ende geteekent
dublioul noch stont gescreven op te selve plycke visa recepta
ghecollacionneert tegens
doriginale brieven by my
decock